Source: http://ziarulprahova.ro/2017/03/plenul-csm-ia-din-nou-in-discutie-demisia-procurorului-mircea-negulescu/
Timestamp: 2017-11-18 10:08:33+00:00
Document Index: 184451

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ']

Plenul CSM ia din nou în discuţie demisia procurorului Mircea Negulescu | Ziarul Prahova
Acasă Actualitate Plenul CSM ia din nou în discuţie demisia procurorului Mircea Negulescu
Plenul CSM ia din nou în discuţie demisia procurorului Mircea Negulescu
Cererea de eliberare din funcție, prin demisie, înaintată de ex-procurorul Direcției Naționale Anticorupție Ploiești Mircea Negulescu va fi luată din nou în discuția Plenului Consiliului Superior al Magistraturii, în cadrul ședinței programate pentru astăzi. Şedință pentru care a fost depus și un punct de vedere (facsimil) al Direcției Legislație, documentare și contencios din cadrul Consiliului Superior al Magistraturii referitor la eliberarea din funcție, prin demisie, a unui magistrat care este suspendat din funcție pe durata procedurii disciplinare, așa cum este și cazul lui Mircea Negulescu, aflat în atenția Inspecției Judiciare care a cerut și a obținut suspendarea din funcție a procurorului respectiv. Conform documentului menționat, Negulescu a formulat, după ședința Plenului CSM din 28 februarie, o cerere de soluționare cu celeritate a cererii sale de demisie, pe motiv că reprezentanții CSM nu ar avea posibilitatea amânării discutării unei cereri de demisie, ci numai de a stabili dacă aceasta produce efecte de îndată sau dacă este necesar un termen de maximum 30 de zile pentru ca demisia să devină efectivă.
Reprezentanții Direcției Legislație, documentare și contencios din cadrul CSM precizează, în punctul de vedere luat în discuție în Plenul CSM, că “problema de drept care se impune a fi lămurită este aceea dacă, pe parcursul suspendării din funcție, magistratul își poate exercita dreptul de a demisiona”. În raportul întocmit, se ajunge la concluzia că Negulescu poate demisiona din funcția de procuror al Parchetului de pe lângă Judecătoria Câmpina, “atâta vreme cât nu a intervenit anterior o altă cauză de eliberare din funcție”, “Consiliul Superior al Magistraturii fiind obligat să ia act de manifestarea unilaterală de voință a magistratului și să propună eliberarea acestuia din funcție, prin demisie”.
Pe de altă parte, însă, în punctul de vedere elaborat de Direcția Legislație, documentare și contencios a CSM, se amintește despre situația în care a fost pus Consiliul Superior al Magistraturii după ce a propus eliberarea din funcție a unui judecător, prin demisie, și – ulterior – a revenit cu o altă hotărâre de eliberare din funcție ca urmare a condamnării definitive a respectivului magistrat pentru săvârșirea unei infracțiuni.
Articolul precedentBonurile în valoare de 361 lei, emise în 1 februarie, declarate câştigătoare la Loteria Fiscală
Articolul următorTrecem la ora de vară!